Удз гъэгъахэр тралъхьэ
Хэкум и хъумакIуэм и махуэр Къэбэрдей-Балъкъэрым Iэтауэ щагъэлъэпIащ. Республикэм и щыхьэрым щекIуэкIа махуэшхуэ зэхыхьэр щаублащ Нал- шык къалэм ХьэтIохъущокъуэм и жыг хадэм ит «ЩIыхьым и мафIэ мыужьых» мемориалым, Совет Союзым и ЛIыхъужьхэмрэ «ЩIыхьым и Дамыгъэ» орденым и нагъыщищри зыхуагъэфэщахэм я фэеплъхэм деж.
Хэкум и щхьэхуитыныгъэм зи псэ щIэзытахэм я фэеплъым пщIэ хуащIыну къызэхуэсат республикэм щыпсэу цIыхуищэ бжыгъэхэр. ЩIыхь къэрэгъулым щытхэт «Юнармия» урысейпсо дзэ-хэкупсэ зэщIэхъееныгъэм и гъэсэнхэр.
Фэеплъым пщIэ хуащIу дакъикъэкIэ щымащ.
КъБР-м и Iэтащхьэ КIуэкIуэ Юрий, КъБР-м и Парламентымрэ Правительствэмрэ я унафэщIхэм, хабзэхъумэ IэнатIэхэм, IэщэкIэ ЗэщIэузэда къарухэм къулыкъу щызыщIэхэм, Хэку зауэшхуэм хэтахэм, а зэманым лэжьахэм, жылагъуэ, щIалэгъуалэ зэгухьэныгъэхэм я лIыкIуэхэм фэеплъым тралъхьащ удз гъэгъа-хэр.
Хэкум и хъумакIуэм теухуа зэхыхьэхэр щекIуэкIащ республикэм и къалэхэмрэ районхэмрэ.
УАРДЭ Жантинэ.
